Born a lion

La schibetta dal mais da Patrick Capaul

Sche tuttenina insatge blond curra en flommas tras vossa stiva, sche sto quai esser dunna Schwarzer, Alice ... ubain ina da sias cumancipadas, emancipadas, vestgidas en colurs da cumbat! E natiralmain, sa dumonda l'um tolerant dad oz: danunder pomai, e pertge brischa dunna A.S... ? E quella resposta, dun jau gugent a vus. Danko Jones è il culpaivel, sesa sin in canister benzin, amez ses rir tschuf ina cigaretta! E sia missiun è dapi l'emprim tun clara, Danko è in rocker da sum enfin giudim, in clisché sin duas chommas, in fallus en mandura naira. Ah, sche jau sun gia tar quellas bellezzas cumpareglias, enavos tar dunna A.S.
"Born A Lion", è ina schiba che dagutta da testosteron, registrada e producida sut l'influenza da viagra. Rock direct e sincer. Nagut nov. Insumma nagut nov; e tuttina, in per kilometers pli innovativ che massa nov. Machoid e plain sex, adina pront ... uschè tuna il sound dal giuven Canadais Danko Jones. Il Muhamed Ali cun ghitarra, il Nelson Mandela cun buis da chatscha, nossa sontgadad il papa Gion Paul cun ina apparatura per massascha intima (?) ... cur che quest tip fa musica, brischa l'aria, leva il blues da mort en vita, curra dunna A.S. en flommas tras vossa stiva ... rock dir e tschuf, ina prisa blues, ina purziun punk, ina zinsla hardcore e kilos power ... "if you wanna know how to play the blues ... get yourself a woman" e stizzai pomai quel fieu amez stiva ...